Vaimastvere mõisa 1721. a. vakuraamatus on kirjas, et mõisa maadel asus kaks veskit - üks väike vesiveski umbes miili kaugusel mõisast - arvatavasti Pitkaperse (Pikapere) veski Pedja jõel ja veel üks väike veski, mille talupoeg ise oli eelmisel aastal ehitanud. See oligi Onga veski, kus peremeheks oli Onga Pärtel. Onga Pärtli veski on selles  revisjonis kirjas Villakvere küla all. Vaimastvere mõisa 1744. a. adramaarevisjonis on samuti Onga veskit mainitud, kui talumehe enda rajatud veskit, mis mõisale midagi ei maksa, sest ta töötab vaid suurvee ajal. Selles revisjonis on Onga veski märgitud väikese kolme taluga Amjärve /Ambijerw/ küla alla. Seda küla on arvatavasti mainitud ka 1599. a. Poola revisjonis /Ambior/, kus jõe kaldal elavat üksik mölder. Ilmselgelt said Onga Pärtli järeltulijad 1826. a. oma perekonnanime tolle praeguseks kadunud toponüümi järgi.